

ПОЗИВ

ЗА НАУЧНИ СКУП

**„СРПСКО-ХРВАТСКИ/ХРВАТСКО-СРПСКИ ИНТЕРКУЛТУРАЛИЗАМ ДАНАС. ПОВОДОМ 110. ГОДИШЊИЦЕ РОЂЕЊА ВЛАДАНА ДЕСНИЦЕ“**

који се реализује у оквиру међународног билатералног пројекта (2016–2017)

**„ДЕСНИЧИНИ СУСРЕТИ“ И ХРВАТСКО-СРПСКИ/СРПСКО-ХРВАТСКИ ИНТЕРКУЛТУРАЛИЗАМ**

***Деценијски научно-истраживачки програм*** хрватско-српског и српско-хрватског интеркултурализма, који се од 2005. године редовно одвија у Хрватској (Загреб, Задар, Ислам Грчки, Сплит) кроз средишњу годишњу манифестацију *Десничиних сусрета*, развио је широку и чврсту мрежу научника хуманистичких дисциплина, првенствено из Хрватске и Србије, али укључујући и читав европски академски простор. Поред скупа и пратеће годишње публикације, зборника радова, у оквирима истог програма организоване су и друге научне активности, односно развијена је шира издавачка делатност.

***Истраживачке теме*** у ових су десет година биле формулисане или тако да се директно односе на књижевни и стваралачки опус Владана Деснице, чије име програм носи, или тако да проистичу из одређеног аспекта ауторовог интелектуалног ангажмана. *Десничини сусрети* временом су еволуирали од програма који критички преиспитује „велике теме“ хрватско-српског/српско-хрватског интеркултурализма до пројекта који – не мењајући тежиште интереса – преиспитује „велике теме“ интеркултурализма и транскултурализма у Европи.

***Центар за компаративнохисторијске и интеркултурне студије*** Филозофског факултета у Загребу, као покретач и носилац пројекта *Десничиних сусрета*, и Институт за књижевност и уметност у Београду, чији су сарадници његови редовни учесници, *Десничине сусрете* 2016. и 2017. године реализују у оквиру званичне билатералне научне сарадње Србије и Хрватске под називом *„Десничини сусрети“ и хрватско-српски/српско-хрватски интеркултурализам*.

***Десничини сусрети* *2016*.** ***године*** фокусираће се на тему „Српско-хрватски/хрватско-српски интеркултурализам данас. Поводом 110. годишњице рођења Владана Деснице“, а они 2017. године, поводом 50. годишњице смрти Владана Деснице, биће посвећени теми „Болест, умирање и смрт у опусу Владана Деснице и западној култури: историјски, филозофски и поетички аспекти“.

*Десничини сусрети* у првој истраживачкој години билатералне сарадње одвијају се, дакле, у знаку теме ***„Српско-хрватски/хрватско-српски интеркултурализам данас. Поводом 110. годишњице рођења Владана Деснице“.***

***Научни скуп*** са овом темом одржаће се од 23. до 25. септембра 2016. године у Институту за књижевност и уметност у Београду.

***Циљ је београдских Десничиних сусрета***да се посвете проблемском сагледавању досадашњих проучавања српско-хрватског/хрватско-српског интеркултурализма, односно да отворе нове теме и методолошке приступе ономе што се назива *заједничким наслеђем* (*shared heritage*) и у том светлу испитају и актуелне књижевне и културне феномене (пост)југословенског идентитета. Искуство европске културне историографије, пре свега немачке и француске, које се у последњих тридесет година бавило управо заједничким културним и интелектуалним наслеђем, студијама културних трансфера и циркулација културних објеката, потврдило је снажну међузависност разнородних историјских, националних, културних и друштвених ентитета. Усредсређен на размену и посреднике у процесу културних трансфера, овакав приступ може на нов начин да преиспита не само доминантне хрватске, српске и југословенске наративе, већ и значење самих граница и идентитета (политичких, историјских, језичких, религијских, родних, класних) на датом простору. Са својим основним усмерењем на изучавање „места, средина и мрежа“, он може бити посебно плодотворан у изучавању занемарених културних пракси, сензибилитета и представа. Описани историографска методологија представља само иницијалну и подстицајну идеју о томе како се може приступити теми актуелног српско-хрватског/хрватско-српског интеркултурализма, а на учесницима *Десничиних сусрета* и сарадницима будућег зборника јесте да одаберу сопствене истраживачке фокусе и методологије у задатоме оквиру.

***Дело самог Владана Деснице***, под чијим се именом ови *научни сусрети* одвијају, јесте једно од кључних места српско-хрватског интеркултурализма, односно југословенског наслеђа, а досадашња проучавања Десничиног дела већ заслужују метакритички осврт. Због тога ће посебан део научног скупа бити посвећен овој проблематици, као што и сугерише друга синтагма у његовом наслову.

***Програм*** овогодишњих *Десничиних сусрета* укључује радни део тј. дводневни научни скуп (свечано отварање, излагања реферата подељена у тематске блокове, паузе за кафу и ручак, вечеру на крају првог радног дана, завршну дискусију на крају дводневног рада) и пратећи програм – научну „Шетњу (не)оствареним Београдом Владана Деснице“ последњег дана манифестације.

***Уредници овогодишњег зборника радова*** биће руководиоци поменуте билатералне сарадње, проф. др Драго Роксандић, руководитељ загребачког Центра за компаративнохисторијске и интеркултурне студије и др Бојан Јовић, научни саветник, директор београдског Института за књижевност и уметност. У складу са успостављеним стандардима, обликовање зборника радова подразумева анонимно рецензирање приложених чланака и рецензију зборника као целовите монографске публикације, а рок за објављивање књиге везан је за почетак *Десничиних сусрета* 2017. године.

